CELEX: 62008TN0176
Language: ro
Date: 2008-05-09 00:00:00
Title: Cauza T-176/08: Acțiune introdusă la 9 mai 2008 — Infeurope SA/Comisia Comunităților Europene

5.7.2008   
            
            
               RO
            
            
               Jurnalul Oficial al Uniunii Europene
            
            
               C 171/44
            
         Acțiune introdusă la 9 mai 2008 — Infeurope SA/Comisia Comunităților Europene
   (Cauza T-176/08)
   (2008/C 171/84)
   Limba de procedură: engleza
   Părțile
   
      Reclamantă: Infeurope SA (Luxemburg, Luxemburg) (reprezentant: O. Mader, lawyer )
   
      Pârâtă: Comisia Comunităților Europene
   Concluziile reclamantei
   
               —
            
            
               Constatarea faptului că Comisia Europeană nu a anulat decizia de atribuire a contractelor-cadru în procedura cererii de ofertă AO/042/05 a OAPI pentru mentenanță software;
            
         
               —
            
            
               constatarea faptului că Comisia Europeană nu a reziliat contractele specifice încheiate în temeiul contractelor-cadru menționate;
            
         
               —
            
            
               obligarea Comisiei Europene la plata către reclamantă a sumei de 37 002 EUR, la care se adaugă o dobândă de 4 % la suma de 31 650 EUR începând de la 29 august 2006, o dobândă de 4 % la suma de 3 650 EUR începând de la 3 decembrie 2007, o dobândă de 4 % la suma de 1 702 EUR începând de la 3 mai 2008, respectiv o dobândă de 8 % la suma de 37 002 EUR începând de la data pronunțării hotărârii;
            
         
               —
            
            
               obligarea Comisiei Europene la plata către reclamantă a sumei de 1 209 037 EUR, la care se adaugă o dobândă de 4 % la suma menționată începând de la 3 mai 2008, respectiv o dobândă de 8 % la suma menționată începând de la data pronunțării hotărârii;
            
         
               —
            
            
               obligarea Comisiei Europene să prezinte anumite documente referitoare la procedura de evaluare a ofertelor;
            
         
               —
            
            
               obligarea Comisiei Comunităților Europene la plata cheltuielilor de judecată.
            
         Motivele și principalele argumente
   Reclamanta urmărește constatarea faptului că Comisia nu a anulat decizia adoptată de Oficiul pentru Armonizare în cadrul Pieței Interne (OAPI) de a atribui mai multe contracte-cadru pentru furnizarea de servicii de mentenanță IT în cadrul procedurii de cerere de ofertă AO/042/05 „E-Alicante: mentenanță software privind sistemele activității principale a OAPI (gestionarea și înregistrarea de mărci, desene și modele industriale)” (1) și că nu a reziliat contractele specifice corespondente încheiate în temeiul contractelor-cadru menționate.
   Reclamanta susține că procedura de atribuire, precum și punerea în aplicare a contractelor specifice în urma atribuirii sunt viciate de neregularități grave precum: criterii de atribuire care nu respectă procedura, compunere incorectă a comitetului de evaluare, faptul că atribuirea contractelor a avut loc după expirarea termenului de validitate a depunerii ofertelor și că OAPI a acceptat diverse modificări importante ale termenilor contractelor specifice.
   Reclamanta arată că OAPI, în calitate de autoritate contractantă, a încălcat principiile egalității de tratament, transparenței și bunei administrări și a utilizat în mod greșit instrumentul contractelor-cadru. În plus, acesta a încălcat mai multe dispoziții din Regulamentul financiar (2).
   Reclamanta susține că Comisia, în calitate de autoritate de control a OAPI (3), nu a luat măsurile corespunzătoare împotriva acestor încălcări. Reclamanta arată că marja de apreciere a Comisiei de a lua sau nu măsuri împotriva încălcărilor dreptului și de a restabili legalitatea este redusă la zero și constituie așadar o obligație de a acționa.
   Mai mult, reclamanta solicită repararea prejudiciului suferit ca urmare a neregularităților procedurii de atribuire menționate și a punerii în aplicare a acesteia.
   
      (1)  JO 2006 S 135-144019.
   
      (2)  Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (JO L 248, p. 1, Ediție specială, 1/vol. 03, p. 198).
   
      (3)  Articolul VI.4.2 din anunțul de participare privind căile de atac se referă la articolul 118 din Regulamentul (CE) nr. 40/94 din 20 decembrie 1993 privind marca comunitară (JO L 11, p. 1, Ediție specială, 17/vol. 01, p. 146), care prevede: „Comisia trebuie să fie sesizată în termen de o lună din ziua în care cel interesat a luat pentru prima dată cunoștință de actul respectiv”.